**Мерей Қарт өлеңдерінің тақырыптық ерекшелігі**

**Кіріспе**

Бүгінгі биіктен төл әдебиетіміздің тарихына көз жүгіртер болсақ, уақыт сілемі алыстаған сайын асқақтай түсер ұлы тұлғалар бейнесі төбе -төбе болып көзге шалынады. Өз заманының саңылағы атанып, туған елі мен жерінің атын әлемге әйгілеген ұлылар болашақ буынның ұранына айналып, үркердей жарқырай түсетіні айқын. Поэзия- ұлы әлем, тылсым күш. Мұңайғанның жүзіне күлкі сыйлатқан, бейқам көңілді тұңғиық ойға шомдырған, ғашық көңілдердің асық жүректерін бір арнаға тоғыстырған не құдірет?... Әрине, ол-поэзия. Өлең - сөздің патшасы екендігі ықылым заманнан бері айдан анық. Сонау замандағы «Алып Ер Тұңғаны жоқтау» жырынан бастап, қазақ жазба әдебиетінің негізін қалаған Абай атамызға дейінгі һәм одан кейінгі барша ақындар осыны дәлелдеп берді емес пе?! Абай ата көрсетіп кеткен ұлы жолдың үстімен жүріп, поэзия көгінің ай- қанат қырандарына айналған қаншама ата-апаларымыз, аға- әпкелеріміз бар: М.Жұмабаев, С.Торайғыров, С.Сейфуллин... бертін келе М.Мақатаев, Ж.Нәжімеденов, Қ.Мырзалиев, Ф.Оңғарсынова, К.Ахметова, М.Шаханов... Осы аталған ақындардың және аты аталмаған қаншама жыр жампоздары бар, жыр-жауһарларының куәсі -ХХ ғасыр. Ал, жастар және олардың поэзиясы төңірегінде Әбіш Кекілбаев: «...Жасырақ кездеріңізде, бойларыңда қуат бар кезде көбірек оқып, көру жадыларыңызбен қоса миларыңыздың жұмыс жасауын құлпыртыңыздар... Қазіргі жігіттер әдемі сөйлейді, ал, жазған кезде қате-қате жазады...қазақтың поэзиясындай мықты поэзия жоқ. Мен өзге ұлттардың әдебиетін біршама білемін, осының ішінде қазақтың өлеңіндей өте мәнді, өте әдемі, барлық жағынан жетілген өлең өте аз. Әсіресе, жастар поэзиясы. Осы поэзияның деңгейіне әдебиеттің қалған жанрлары да жетер болса - қазақ әдебиеті ең бір дамыған, оқсаулы әдебиет боп шығар еді...», - деп үміті мен талабын қатарынан білдірсе, Асқар Сүлейменов: «Ұрпақ - ұрпақпен ұрпақ. Аға буын ағалық қамқорлығын көрсетсе, рухани мұраның тарих қоржынында қабаттасып қала бермейтініне есеп беріп отыр. Қазіргі жас - тарихтың мұрагері, сондықтанда сол мұраны жетпек жеріне жетелеп кетеді деп, соның азабына да, ауыртпалығына да таймай барады деп үміт артады. Бұл - сенім, бұған қоса жауапкершілік. Аға үміті ақ үміт, оны ақтамағаның өзіңді ойға, етекке тастағаның. Кім өзін тау табанынан көргісі келеді дейсіз? Әдебиеттің жаңа буынына, ең жас буынына бұл туралы әбден ойлану керек. Жаңа буын жаңаның жасаушысы болуға шамасы жетпесе, үлескері болуы керек» - деді. Ақын Темірхан Медетбек жас ақындарды «Алтын көпірліктер» деп атады. Сөйтіп алдыңғы аға буынның өзінен кейінгілерге сынмен, үмітпен қарайтынын байқаймыз. Жаңа дәуірдің әдебиетін жаңа қырынан ұлтына ата буыннан да, аға буыннан да өзгеше қалыпта ұсынып жүрген жастардың әдебиеті өзімен санасуды керек етеді. Ал біз, сапалы білім, саналы тәрбие алып бой түзеп келе жатқан жастар, кімдерді оқып жүрміз немесе қазіргі қазақ поэзиясының арландары кімдер? Осы сұраққа жауап іздесем... Менің жас оқырман ретінде өз таңдаған, сүйіп оқитын ақындарым бар. Соңғы жыл ішінде оқыған жыр жинақтарымның арасында көңіліме ұнап, жүрегіме жаққан үлгі тұтар ағаларымның аға буын өлеңдерін өзімше саралап көрдім..

**Негізгі бөлім**

Жастар шығармашылығы туралы сөз болғанда әуелі есімізге Мағжанның  «Мен жастарға сенемін» деген өлеңі оралады. Онда ақын:

Арыстандай айбатты.  
Жолбарыстай қайратты  -   
Қырандай күшті қанатты.  
Мен жастарға сенемін!  
Көздерінде от ойнар,  
Сөздерінде жалын бар,  
Жаннан қымбат оларға ар,  
Мен жастарға сенемін! - деп ағынан ақтарылған болатын. Қаламына адал, қарымы мықты ақын жастардың бірі Мерей Қарт. Семейлік жерлесіміз Мерей Қарт жас ақындар қатырынан. **«Өлең – сөздің патшасы» деп ұлы Абай айтқандай, поэзия – шексіз әлем, құдіретті** күш. Поэзия әлемінің жас ақыны Мерей Қарт 1989 жылы, желтоқсанның төрті күні, Шығыс Қазақстан Облысы, Тарбағатай ауданы, Үш төбе ауылында дүние есігін ашқан. Филология ғылымдарының магистрі. Абай атындағы мемлекеттік қазақ музыкалық драма театрының, әдеби бөлім меңгерушісі. Қазақстан Республикасының Үкіметінің қаулысына сәйкес «Әдебиет» аталымы бойынша Шығыс Қазақстан облысы мәдениет, архивтер және құжаттама басқармасы «Абай атындағы театр» мемлекеттік коммуналдық қазыналық кәсіпорнының әдебиет бөлімінің меңгерушісі, Қазақстан Жазушылар одағының Семей қалалық филиалы төрағасы Мерей Қарт Қазақстан Республикасы Үкіметінің 2018 жылғы «Дарын» мемлекеттік жастар сыйлығының иегері атанды. Осыған дейін ол «Жылдың жас дарыны» аталымы бойынша Семей қаласы әкімі Ермак Сәлімовтың сыйлығының иегері атанды. Сондай-ақ, Семей қалалық мәдениет және тілдерді дамыту бөлімі мен М. О. Әуезов атындағы педогогикалық колледждің ұйымдастыруымен «Рухани жаңғыру» бағдарламасы аясында ұйымдастырылған Мерей Қарттың кездесу кешіне жұртшылық қалың жиналды. Қазақстан Республикасы Тұңғыш Президенті – Елбасы қоры өткізіп отырған «Алтын Тобылғы» әдебиет байқауының «Поэзия» аталымы бойынша Мерей Қарт Гран-при жеңіп алып, қанжығасын майлап қайтқан еді.  Поэзияны сүймей қандай да болса әдеби құбылысты нәзік түсіну, шынайы сөз өнерінің шындық өмірге қарым-қатынасын білу, әдебиеттің өсіп-өрбуіндегі заңдылықты ұғу, сайып келгенде, күллі ілгерішіл адам баласының жалпы көркемдік дамуындағы сыр-сипатты тану мүмкін емес. Осы тұрғыдан алғанда ақынның шығармашылығы терең талдауды, түсінуді, ең бастысы сезінуді қажет етеді. Жалпы, әдебиет сөзін А.Байтұрсынов «асыл сөз» деп атаса, З.Қабдолов «сөз өнері» дейді. Ахмет Байтұрсынов: «Сөз өнері адам санасының үш негізіне тіреледі, олар: 1. Ақылға. 2. Қиялға, 3. Көңілге. З.Қабдолов біріншіден, сезімге; екіншіден, бақылауға; үшіншіден, қиялға; төртіншіден, интуицияға; бесіншіден, өмірбаянға; алтыншыдан, парасатқа; жетіншіден, шеберлікке; сегізіншіден, шабытқа негізделеді», - деп қарастырған. Бұл дәйектемелерді осы тұста мысалға алуымыз да тегін емес. Мерейдің поэзиясынан осы аталғандарды тануға болады.

Көтерілді Күн иегі,

тартылыстың дүр күшінен.

Көру керек Дүниені,

көкіректің дүрбісімен! – деп ақынның өзі айтқандай, өмірге бір сәт ақын көзімен , поэзиясымен үңіліп көрейік ендеше.

«Көңілімде –үр-тамыз» өлеңін ақын былайша бастайды:

Көңілімде – үр-тамыз.

Ал, Көгімде – қаз әні.

Күрсіне берсін бұлт-абыз.

Жан-дүнием – жаз әлі!

Өлең басынан-ақ төгілген маржандай әсер береді. Қазақта «үр» сөзі әдемілік пен нәзіктікіті білдірсе, ақын тамызды осылай балауы лирикалық кейіпкердің көңілін бірден аңғартады. Оған көктегі қаз әні қосылып, ойды сабақтай түседі. Күзгі табиғаттың құбылысын бұлттың күрсінуі деп берген ақынның шеберлігіне тәнті боласың. Кейіптеу арқылы мезгілге тән құбылысты шолып шыққан ол келесі жолдарда осыған қарама –қарсы ойды алға тартады «Жан-дүнием –жаз әлі!» «Жылқыны қолға үйрету арқылы біздің бабаларымыз өз дәуірінде адам айтқысыз үстемдікке ие болды. Ал жаһандық ауқымда алсақ, шаруашылық пен әскери саладағы теңдессіз революцияға жол ашты. Жылқының қолға үйретілуі атқа міну мәдениетінің де негізін қалады. Бес қаруын асынған салт атты сарбаз айбарлы көшпенділер империялары тарих сахнасына шыққан дәуірдің символына айналды». Елбасымыз Нұрсұлтан Назарбаев «Ұлы даланың жеті қыры» атты мақаласында атқа міну мәдениетінеде ерекше тоқталып өткен болатын. Мерей Қарттың да бірнеше өлеңдерінен ұлы даланың қырандай қанатты тұлпарлары, жылқылары туралы сөз маржандарын байқауға болады. Мысалы, ақынның «Арқыраса тарпаң күреңім» атты өлеңінде: Арқыраса тарпаң күреңім, Бал-бұл да жанар түр-өңім. Көнеден қалған көзімсің,

Күміс көмкерген жүгенім.

Өмілдірігім де дін аман.

Өң-бойын ою құраған.

Омырау тұсы шашақбау,

Астары – қызыл шұғадан. Зерленген шеті – сары алтын.

Қамшым да – қызыл тобылғы. –деген өлең жолдарында ат әбзелдерін суреттеп, көшпелі қазақ елінің, ата-бабаларымыздан қалған жәдігеріміз, кешегі өркениетіміз екенін жырлай келе, өзінің бала кезінен ат құлағында ойнаған қазақтың ұлы екенін:

«Бес жастан шауып бәйгеге, Жанарымнан жасыл жай ұшқан» -деген өлең жолдарынан байқауға болады.

Сондай –ақ, Дәстүрін сақтап ізгінің,  
Жылқының міндім үздігін.  
Жүректе - асау жүз құлын!..  
Түрленді бөлек Түз бүгін!..  
Тарпаңды Күнге қарғытып...  
Ақбоздың тарттым тізгінін! - деген өлеңінен де қазақтың ат мәдениетін, жылқы тақырыбын аңғарамыз. «Қамшы» атты өлеңінде де ұлттық нақышта, ұлттық құндылығымызды дәріптейтін өлеңдердің бірі екенін аңғару қиын емес. Себебі Бәйге қамшы, дойыр қамшы, көкпар қамшы деп қамшы атауларын өлеңіне қоса отырып, оқыған адамға керемет жігер, күш беріп шабыттандырады.

Шабандоздан шыға қоймас серт жұтаң,

Атқа шапсам жалын құшып, өрт жұтам.

Сәйгүліктің көз сорасын сүртетін,

БӘЙГЕ ҚАМШЫМ

тобылғы сап, төрт тұтам.

Жылқы мінсем көңіл аумас күйбеңге.

Ыстық қаным тамырымда билеуде.

Талыс тері қақ айырылып кетеді,

ДОЙЫР ҚАМШЫМ

иіріліп тигенде.

Торыменен топқа кірсең ду аңсап,

Абырой ғой салым салып қуансақ!

Айбат берген, қайрат қосқан бойыма,

КӨКПАР ҚАМШЫМ,

жылан тері, жуан сап.

Арба шегіп, желісіне шалқымау,

Пай-пай деусіз, өткен өмір олқылау.

Дәрте басын үш айналып орайды,

СОПЫ ҚАМШЫМ

ұзын құлаш, жалқы бау.

Жылқы сырын бір адамдай түсінем,

Таңдап мінем тарланбозды ішінен.

Иіремін асауы көп үйірді,

Үш шығыршық

ҮЙІР ҚАМШЫ мысымен.

Жанға қуат сәйгүлікке бай далам,

Тектілері тұғырынан таймаған.

Асау мінсем бас бермейтін, бағынбай

БАПТАУ ҚАМШЫМ

борбайында ойнаған!

Өмір мынау қысқа қамшы сабындай,

Арғымақ күн өтіп жатыр сағымдай,

Қара өлеңім бәйге бермес - Қара кер,

Келеді әне, ауыздыққа бағынбай!

Осы өлеңдегі қамшы түрлеріне анықтама беруді жөн көрдім, себебі өазіргі таңда көптеген адамдар осы қамшы түрлерін біле бермейді деп ойлаймын.

1. Бәйге қамшы. Бәйгеге шабатын тобылғы сапты қамшының ұзындығы төрт тұтамды құраса, оның ұзындығын шынтақтан шынашаққа дейінгі аралықпен де өлшей берген және сабының жуандығы шынашақтай болады. Бәйгеге түсерде шабандоз қамшысына былай серт береді екен: «Шаба алмасам маған серт, шаба алмаса астымдағы атыма серт, шаптыра алмаса қолымдағы қамшыға серт!»

2. Көкпар қамшы. Көкпар тартуға арналған қамшының тобылғы сабының ұзындығы үш-ақ тұтам және жуан болады. Көкбар қамшының сабына, жылан басты алақанына көкбаршының қолын жыртып, зақым келтірмес үшін ешқандай әшекей салынбайды, темір атаулы қолданбайды. Додаға түскенде мынандай серт айтылады: «Атыма – айбат, тақымыма – қуат, қамшыма – жігер бер!»

3. Дойыр қамшы. Дойыр қамшының тобылғы сабының ұзындығы бес тұтам, сабы мен өрімі өте жуан болады. Оған да серт айтылады: «Дойыр қамшым доңыздай (жуандығы) болсын, ауырлығы қорғасындай, мықтылығы емендей болсын. Білек күшіме қуат қосып, жауым әрдайым құлап жатсын, халқым жеңіске жете берсін!»

Ал, «Жер тарпыса, желқанат күрең дөнен» өлеңінде:

Жер тарпыса, желқанат күрең дөнен,

Тағылығым ұстайды, тарпаңдығым.

Құлағынан басып ап, жүгендеп ем,

Құрысынан жазылды арқам бүгін – өлең шумағынан «ер қанаты -ат» екеніне көзіміз жеткендей болса,

Ай астында арланға шалма тастап,

Ат үстінде басамын аптығымды – деген өлең жолдарынан Мерей Қарт ақынның өзінің жылқы малына, атбегілік, саятшылыққа етене жақын екенін байқауға болады. Мерей Қарт өзінің берген сұхбаттарының бірінде өзінің бала кезден жылқының жалында өскенін айтқан болатын: «Аңшылық пен атбегілік болғанда біздікі әуесқойлық қой. Жылқы жануарын өте жақсы көремін. Әсіресе, Бесқасқа деген айғырымды. Қазір үйірде жүр. Бала күнімізден жылқының жалында өстік. Демалыс сайын тай жарысы болатын, өзімізше көкпар да тартатынбыз, ол балалық алыстап кетті. Ауылға барған сайын бауырларыңды көріп, сол зымыраған сәттер көз алдыңа келеді». Ұлы Мұхтар Әуезов айтқандай: «Аңшылықтың үміт, қуанышы көп. Ыстық оттай қызулы минуты көп, мағыналы өмір. Аңшылықта кісіні ақын күйіне жеткізетін сезім күйі көп. Өйткені бір минуттың ішінде қуантатын да, жүдететін де сәттерді басынан кешіреді. Соның бәрін айтып жүргендіктен аңшының тілі шешен, қиялы жүйрік». Шынымен-ақ құсбегіліктің адамды ақындық деңгейге жеткізетін «өнер», әрі халықтың көне дәстүрінің мәйегін сақтап, насихаттайтын, ел арасындағы «еркелері» - салдар мен серілердің жан жолдасы, жұрттың ермегі ғана емес, кие тұтар құндылығы болып қалды. Ақынның өлең жырларын оқи отырып, аңшылыққа қатысты бірқатар өлеңдері бар екенін байқаймыз. «Ұмай» атты өлеңінде ақын өзінің Алтынбас деген тазысына арнап жазған жыр шумақтарын ұсына отырып:

Шақшабас, шашаққұлақ, дөңесмаңдай,   
Қабысқы қарыны – жылқы таң асқандай.   
Қыранкөз ұмтылғанда аңды көріп,   
Алтынбас-адырнадан жебе ұшқандай!   
Қос шынтақ – қос қанатқа нұсқа дайын.   
Азулы, үшкілтұмсық, қысқамойын.   
Тіксирақ,   
Сарсіңірлі!  
Серіппелі!   
Жеткізбес ұша кетсе құсқа дәйім! –деп тазының жебедей жүйріктігін, азулы «ит жақсысы –тазы» екенін әсерлі суреттейді.  
Ақын ең алғаш рет Нұржан Төртуыл ағамен бірлесіп жүріп қасқыр алып, сол кездегі әсерден кйін «Көкжалдың күрсінісі» атты өлеңінің туындағанын сұхбаттарының бірінде айтқан:

Көкжалдың күрсінісі.

Көкірек-көзбен Көкке өрлеп,

Айға азу біледім.

Бүлкек желіп, бөктерлеп,

Жол ұшында түнедім.

Жортып жүрмін ұзақ күн.

Жауға толы маңайым.

Тағдырымдағы тұзақтың,

Талқандадым талайын.

Садаға деп қақпанға,

Сирағымды қалдырдым.

Апаныма ақпанда,

Маңырақ жанын алдырдым.

Сорым қалың, бес елі.

Бек қорғаным – тау, далам.

Жапалақтап кешегі

жауған қар да – жау, маған.

Бұраң жолға бір қарап,

«О, Тәңір!...», - деп, аh, ұрғам.

Ажал-оқтай жылдам-ақ,

Оқпанынан атылған.

Өзіме өзім қырсығып,

Жаным толған тағы шер.

О, тасбауыр тіршілік,

Ал, қайсымыз қанішер?!

Аңшылыққа жақын ақын қанжығасы майланып, бұйырғанын байлап, сейіл-серуен құрып, қансонардың сәтті өткенін «Қансонар сәтті өтті» өлеңінде сөз етеді.

Ақынның біршама өлеңдері махаббат тақырыбына арналған. Махаббат лирикасы- сыбызғы сезімге толы лирика. Абай атамыздың өзі- «Ғашықтың тілі- тілсіз тіл» деп жырлап кеткен емес пе еді?

Мерей Қарт «Алғашқы махаббат», «Көзқарастыру» өлеңдерінде махаббат сезімінің құдіретін, жанарларын от шарпыған сағыныш пен қимастық сезімдерін көркем тілмен, әсем суреттей білген.

Қыздардың сезімі қауызын жармаған гүлдердей.  
Жұлдызсыз түндердей.  
Жұмбақтай жасырын.  
Сынаптай сырғыған уақытта,  
Қол созып алдағы бақытқа,  
Күтеді ғашығын! - деп ақын «Қыздардың сезімі» атты өлеңінде қазақ қыздарына тән асыл қасиеттерін, кіршіксіз махаббаттарын, ар-намыстарын жырлай отырып, қызы сезімі ғаламның мөлдір тұнығы, құпияға толы бір тылсым дүние ененін жасырмайды. Ақын көптеген өлеңдерінде сезім мен табиғат тақырыбын бір-бірімен байланыстыра суреттей білген. Яғни көптеген өлеңдерден ақынның өзінің бейнесін, ішкі жан дүниесін, сезімін табиғат құбылыстарымен астаса суреттегенін байқаймыз. Тереземді бір ашамын, бір жауып.  
Қарамақпал түн келді.  
Көңілдегі пәк ойларым бүр жарып,  
жұлдызданып үлгерді - деп бастайды «Терезем» атты өлеңін. Ақын көшен бұлттардың оны тәтті сезімге бөлегенін, Ертістей өр өзеннің жүрегін тулатқанын, Көктем-Қыздың жүрек қағысын жиілеткенін яғни түнгі табиғат көрінісі ақынға еркше сезім ұялатқанын жырлайды.Келесі шумаққа назар салайық. Жанымдағы жалын оттан, Жарқ-жұрқ етер мың ұшқын. Бұлақтарды, қаны қатқан,

Жылытуға тырыстым, -деген шумақтан лирикалық кейіпкердің мықтылығын байқаймыз. Ақын жанының жалын оты жарқ-жұрқ етіп, қаны қатқан бұлақтарды жылытамын деуінде терең ой бар. Лирикалық кейіпкер бойындағы жалын мен жігерді байқағандай боламыз.

Сөз шылбырын бір-біріне,

Ат үстінде күрмедім.

Жаурап қалған қыр гүліне,

Қызыр демін үрледім,

- деуі сондықтан. Сөз шылбыры – ұлттық сипаттағы метафоралық тіркес болса, күрмеу сөзі – қиыннан қиыстырған сөз өнері деуімізге әбден болады.Жаураған қыр гүлін қызыр жылуымен жылыту – ақынның жыры.

Ақын назарынан айнала ештеңе тыс қалмақ емес. Сондықтан да ол:

Жылыұшырап желтораңғы,

Көзбен өптім қамысты.

Кезіктірген кемтар аңды,

Көздемедім жол үсті, -

дейді. Ақынның дархан көңілі тым ашық-жарқын көрінбесе де, осы жолдардан пейілі мен ниетін танығандай боламыз. Осы жерде желтораңғы шөптің атауы да ұтымды қолданылған. Жырдың түйінін:

Қол бұлғадым қайтқан қазға,

Тау басында ырғалып.

Ақмаңдайлым айтқан назға,

Қалдым бірақ шырмалып,

- деп түйіндеуі заңдылық. Тау басында ырғалып сөзінде қимыл әдемілігі бар. Қоршаған табиғат құбылыстарымен осылай жаны үндес ақын ақмаңдайлының назына келгенде шырмалып қалдым дегенде барып, «..Е, өлең махаббат туралы екен ғой!», - дейсің еріксіз.

Екі сөздің басын құрап, әжептәуір ұйқастырса, ақын деп дандайсытып жіберетініміз – шындық. Әдебиет майданының ортасында жүрген шын таланттар бұл сөздің төркінін жете түсінеді Әсіресе өлеңге «Әркімнің-ақ бар таласы...», «Іші алтын, сырты күміс сөз жақсысын, қазақтың келістірер қай баласы?» -деп Абай ақынның өзі де жоғары талап қоя айтты емес пе?! Өлеңді тек оқу жеткіліксіз, оны саралай да білуіміз керек... Ал шын ақын, тума талант өлеңімен танылады. Сондай жарқылдаған жасын ақын Мерей Қарт дер едім.

Мұздай сөзі бұлақтардың

Тас құйқасын шымырлатты.

Мұңдасқанға сыр ақтардым.

Мұндай сәтте – ғұмыр тәтті,

-деп басталатын өлеңді тұщынып оқисың.Әп дегеннен бұлақтың тас құйқаңды шымырлатар мұздай сөзі деген суретті алдыңа көлденең тосқан ақын осы бұлаққа мұңдасқанда сыр ақтарады. Құлазыған ақын көңіліне, жабырқаған жанына ғұмыр тәтті көрінуі заңдылық. Осы жолдардағы «Тас құйқаны шымырлату» деген тұрақты тіркес ұтымды қолданылған. Алғашқы шумақтан-ақ ақынның психологиялық көңіл-күйін аңғарасың.

Мінезім-ай аңқылдаған!..

Сенбейсің-ау!.. жаз да бітті.

Қаздар ма бұл – қаңқылдаған?

Қайран көңіл сазға күпті!..

-деген келесі шумақ осы ойымызды одан әрі сабақтай түседі. Аңқылдаған кейіпкер мінезі – жаз. Қарапайым ғана метафора арқылы берілген. Шыны керек, алдыңғы шумақтағы әдемі суреттен кейін ақыннан тамаша балау күтетініміз рас. Бірақ кейінгі екі тармақтағы қаздардың қаңқылдауы, көңілдің сазға күпті болуы – бұл күдігімзді сейілтіп жібергендей болады. Көңілдің сазға күпті болуы –шартты құбылыс. Жансызға жан бітіре суреттеу бар .Келесі шумақтағы ой легі ақынның көңіл-күйімен одан ары астастырыла өріледі.

Өңменімнен жел өткіздім,

Солдырдым-ау көкшіл гүлді.

Жаңбыр жырды селдеткіздім,

Әрең бастым өкісігімді.

Осы жерде әдебиеттегі психологиялық параллелизм деген ұғым ойға оралады. Бұл көбінесе кейіпкердің ішкі толғанысын, тебіренісін білдіру үшін қолданылады. Бұл туралы мынандай анықтамаға сүйенсек те болады: Параллелизм (гр. parallelismos > parallelos - қатар жүруші, симметрия) - бір-біріне уқсас құрылымды сөйлемдер мен сөз тіркестерінің, формалас сөйлем мүшелерінін қабаттаса қатар қолданылуы. Мерей мына өлеңінде табиғат құбылысын кейіпкер жанының нәзік қылын шертудегі басты перне етеді.

Табиғат құбылысын оқи отырып, ақынның жан диалектикасына бойлай жөнелесіз.

Талдың шашы күреңденген,

Тоңдырған соң тау ызғары.

Жанға жасыл ірең берген,

Қайда кетті тамыз бағы?!

Күз келгенін аңғармаппын.

Қанық едім қыр-сырына.

Еһ, Дүние, арбалмақпын,

Енді қандай тылсымыңа?!.

Тау ызғары тоңдырған талдың шашы күреңденген – әдемі эпитетті метафора. Тоңып , жаурап отырған жанды бейне жалаң да болса, көз алдымызға елестейді.Осындай күздің көріністерін суреттей келе:

«Еһ, Дүние, арбалмақпын,

Енді қандай тылсымыңа?!», - дейді ақын. Міне, жоғарыдағы айтқан психологиялық параллелизмнің шешімі осы жерде түйінделген.  
Мерей Қарттың біршама өлеңдері туған жер, туған ауыл тақырыбына арналған. Ақын көз ұшына мұнарланған, ұлар қонған тауларын, топырағын өзіне тұмар қылып «Туған жер» өлеңін әсем суреттесе, ал:

Тарбағатайым жанға құт,  
Ақберлі, Тазтау басың бақ.  
Теріскейіңе қонған жұрт.   
Табжылмай отыр ғасырлап,  
Төсіңде Ақжар, Ақсуат,  
Бесігі болған тектінің.  
Жырлайын елді жақсылап,  
Өзіңде өткен көп күнім.  
Өкпеті өрім, Доланым,  
Қызылтас, Баспан тау қандай ?! Желдіқараның самалын,  
Сіміріп жүрмін саумалдай.  
Майлышатым мен Жылыбет   
Зергердің зерлі қиясы – деп «Тарбағатайым» атты өлеңінде ақынның туған жерге деген сағынышы, махаббат айрықша білінеді. Өлең жырларын тізбектеп оқи отырып, Тарбағатай баурайындағы әрбір киелі, қасиетті, шырайлы жерлердің барлығын кезіп келгендей күйде боласың.   
Жылқыкетпес пен Толағай ,  
Бөрітостағаным бір бөлек.   
Сауыр мен Маңырақ жағалай,  
Ғажабың жанды күрмелеп.   
Қоскөлім анау айнадай,  
Тұңғиығым ғой Тұғылым,  
Жағаңды сенің жайламай   
Далбаса, сүрген ғұмырым.  
Құлдилап аққан Құйғаным.   
Сен жайлы қалман жақ ашпай   
Арнама мен де сыймадым   
Бұлқынып аққан Боғастай.  
Талды мен Базар қосылған,  
Менің де солай тағдырым -деп, ақын Тарбағатайдай өлкеде тұсауың кесіліп, тіл қатып, өмірге келудің өзі үлкен бақыт, зор мәртебе екенін жырға қосады. «Туған жердей жер болмас» дегендей Мерей Қарт туған өлке, туған жер тақырыптарындағы өлеңдерінің барлығында дерлік Тарбағатай баурайындағы жер-су атауларын атап, жырлаған. Оған дәлел «Баспан тау», «Дала төлі», «Бұрмасай» т.б. өлеңдері. Мысалы, ақын «Біздің ауыл» өлеңінде туған өлкесі Үш Төбені сырлы да көркем тілмен суреттеген:

Тарбағатайдың теріскейіндегі өзендер,  
құлдыраңдаған әр бұлақ,  
біздің Үш Төбеден басталған.  
Көне дәуірдің сырын шертетін кезеңдер,  
соқпақ-сүрлеулі жон-қырат,  
тәлім ұғарсың тастардан.  
Қараша келсе, Қаражал жаққа қаз өрлер.  
Қош айтысады көл-құрақ.  
Қол бұлғап тұрмын асқардан...  
Өкпеті және Қызылтас – туған тауларым  
сәл ғана кіші Аспаннан! Негізі поэзия сөздің дұрысын, таза, анық, дәл айтылуының үстінде талғампаздықтың да болуын да керек қылады. Тіл көрнекі болу үшін дерексөз нәрсе деректі нәрседей, жансыз нәрсе жанды нәрседей суреттеліп, адамның сана-саңылауына келіп түсерлік дәрежеге жетуі керек. Ақынның әр өлеңін оқығанда осындай құбылтудың түрін көптеп кездестіреміз. Туған жер тақырыбындағы өлеңдерін оқып отырып қырдағы ауыл суреттері көз алдыңа келеді. Өлең оқырманның болмысымен қабысып, айтылар ой жүрекке сәуле боп құйылғанда ғана нағыз көркемдігі жоғары шығарма болмақ. Бізге осы өлеңдегі интонация, ырғақтың өзі сөзбен сурет салып тұрғандай көрінеді.

**Қорытынды**

Халқымыздың тамырын тым тереңдерден алатын төл өнері, әдебиетін сөз еткенде ерлік пен қаһармандыққа толы, ізгілік пен парасатқа бай шежірелі дәуірлердің тұтас картинасын көрер едік. Көне дәуірлерден бастау алатын ұлы мұраларымыз, тасқа қашалыпбасылған теңдессіз құндылықтарымыз , қазақ хандығы құрылғаннан кейінгі телегей теңіздей жыраулар поэзиясы - әлем әдебиетіндегі шоқтығы биік жауһар дүниелер. ХІХ-ХХ ғасырлардағы ғажайып әдебиетіміз небір ұлы тұлғаларды тарих сахнасына шығарды. Осы ұлы тұлғалар ұлттық сөз өнерімізді айрықша биікке көтеріп, ұлттық әдебиетімізді жасады. Бүгінгі таңға дейінгі туып, қалыптасып, өркендеген руханият әлемі, сөз өнері әдебиет тарихы, әдебиет сыны, әдебиеттану салаларында жан-жақты зерттеліп, әр қырынан қарастырылды. Тәуелсіздік алған жылдардан бері тарихымыз жаңа көзқараспен зерделеніп, әдебиетіміз қайта таразыланды. Дәстүр жалғастығы мен рухани сабақтастық - әдеби үрдістегі айнымас фактор. Осы қуатты лекпен бір заманда жасасып, бірге өсіп, біте қайнасып келе жатқан, ізін өкшелеп, жолын жалғаған әдеби орта – ХХІ ғасыр ақындары. Л.Гинзбург лириканы: «Адамның ішкі әлемінің күйі», - десе, А.Байтұрсынұлы лириканы: «Жүректің лебі, көңіл құсының сайрауы, жанның тартатын күйі», - деп айтқан болатын. Абай атамыз айтқандай Мерей Қарт өлеңдері, жыр шумақтары тілге жұмсақ, жүрекке жылы тиіп, оқырманның қалауындағы сөзді таба білген. Болашақта Мерей Қарт ағамыздың жыр шумақтарын кітап сөрелерінен көремін деген ойдамын.

**Пайдаланған әдебиеттер тізімі:**

1. Мерей Қарт өлеңдері (WK)
2. А.Байтұрсынов «Әдебиет танытқыш»
3. «Жас ақындар жырының анталогиясы» Алматы: Өлке, 2000 ж.
4. Facebook әлеуметтік желісі
5. https://adebiportal.kz
6. https://massaget.kz › layfstayl › debiet › poeziya